ອີຢູ ​​ຂົ່ມຂູ່ ຈະ​ທຳການ ລົງ​ໂທດຊຸດ​ໃໝ່ ຕໍ່ຣັດ​ເຊຍ​ ຍ້ອນເຫດການ ໃນຢູເຄຣນ (ສະໄລດ໌/ວີດີໂອ)
ນາຍົກ ລມຕ ເຢຍຣະມັນ ທ່ານ​ນາງ Angela Merkel ​ກ່າວ​ວ່າ ປະທານາທິບໍດີ ຣັດ​ເຊຍ ທ່ານ Vladimir Putin ຕ້ອງ​ເຄື່ອນ​ໄຫວ​ຢ່າງ​ວ່ອງ​ໄວ ​ເພື່ອ​ຫລີກ​ເວ້ນ ​ການ​ລົງ​ໂທດ​ນີ້.
ສະຫະພາບຢູໂຣບ ຫລື EU ໄດ້ຂົ່ມຂູ່ ຈະທຳການລົງໂທດຊຸດ ໃໝ່ຕໍ່ຣັດເຊຍ ຖ້າມົສກູຍັງສືບຕໍ່ການເຄື່ອນໄຫວທາງທະຫານ ຂອງຕົນ ໃນພາກຕາເວັນອອກຂອງຢູເຄຣນ ຕໍ່ໄປ ແຕ່ EU ແມ່ນມີຄວາມແຕກແຍ້ງກັນ ກ່ຽວກັບລະດັບຄວາມຮຸນແຮງ ຂອງມາດຕະການລົງໂທດທີ່ອາດຈະນຳໃຊ້ນັ້ນ ຍ້ອນວ່າ ຫລາຍໆປະເທດ ໃນຈຳນວນສະມາຊິກ 28 ປະເທດ ຂອງ ອີຢູ ແມ່ນເພິ່ງພາອາໄສຣັດເຊຍ ໃນດ້ານການຄ້າ ແລະແກັສ ກອງປະຊຸມບັນດາຜູ້ນຳສະຫະພາບຢູໂຣບ ຢູ່ໃນນະຄອນຫລວງ ບຣັສເຊີລສ໌ ໄດ້ປະກາດໃນຕອນເຊົ້າຂອງວັນອາທິດມື້ນີ້ ຫຼັງຈາກການປຶກສາຫາລືອັນ ຍາວນານວ່າ ພວກຕົນໄດ້ຂໍຮ້ອງໃຫ້ຄະນະກຳມາທິການອີຢູ ເຮັດລາຍການຂອງມາດຕະ ການຕ່າງໆ ຂຶ້ນມາພາຍໃນອາທິດນຶ່ງ ເພື່ອນຳໃຊ້ຕໍ່ຣັດເຊຍ ຖ້າຫາກຣັດເຊຍບໍ່ຕ່າວປິ້ນແນວທາງຂອງຕົນ ໃນຢູເຄຣນ ປະທານສະພາຢູໂຣບ ທ່ານ Van Rompuy ກ່າວວ່າ ນາຍົກລັດຖະມົນຕີເຢຍຣະມັນ ທ່ານນາງ Angela Merkel ກ່າວ ວ່າ ປະທານາທິບໍດີຣັດເຊຍ ທ່ານ Vladimir Putin ຕ້ອງເຄື່ອນ ໄຫວຢ່າງວ່ອງໄວ ເພື່ອຫລີກເວ້ນການລົງໂທດຊຸດໃໝ່ນີ້ ບັນດາເຈົ້າໜ້າທີ່ຂັ້ນສູງຂອງອີຢູ ໄດ້ພົບປະໃນວັນເສົາວານນີ້ ຢູ່ໃນນະຄອນຫລວງບຣັສ ເຊີລສ໌ ກັບປະທານາທິບໍດີຢູເຄຣນ ທ່ານ Petro Poroshenko ທີ່ຂໍຮ້ອງໃຫ້ມີການຕອບໂຕ້ ທີ່ໜັກແໜ້ນຂຶ້ນອີກ ຈາກບັນດາປະເທດຕາເວັນຕົກ ຕໍ່ວິກິດການໃນປະເທດຂອງທ່ານນັ້ນ